b'\n_START_ARTICLE_\nSion (Schweiz)\n_START_SECTION_\nHistorie\n_START_PARAGRAPH_\nArk\xc3\xa6ologiske udgravninger har vist, at omr\xc3\xa5det har v\xc3\xa6ret beboet siden stenalderen. Da det keltiske Wallis blev erobret af romerne i \xc3\xa5r 15 f.Kr., opstod kolonien Sedunum. I 580 blev Sedunum s\xc3\xa6de for biskoppen af Martigny, og fra 999 blev biskoppen ogs\xc3\xa5 v\xc3\xa6rdslig hersker over omr\xc3\xa5det.\n_START_SECTION_\nDemografi\n_START_PARAGRAPH_\nSelv om byen traditionelt var tosproglig (fransk/tysk), og over 50\xc2\xa0% talte tysk i 1870, har det franske sprog i stor grad fortr\xc3\xa6ngt tysk i nyere tid. Omkring 70\xc2\xa0% af indbyggerne taler i dag fransk, 5\xc2\xa0% tysk og 5\xc2\xa0% italiensk, de \xc3\xb8vrige er udl\xc3\xa6ndinge.\n_START_SECTION_\nMuseer\n_START_PARAGRAPH_\nI Sion findes flere museer, deriblandt et naturhistorisk museum, et ark\xc3\xa6ologisk museum, og Mus\xc3\xa9e de Val\xc3\xa8re, som udstiller bl.a. v\xc3\xa5ben og uniformer.\n_START_SECTION_\nBygninger\n_START_PARAGRAPH_\nKarakteristisk for Sion er det middelalderlige bybilled, omgivet af klipperne Val\xc3\xa8re (621 m) med valfartskirken Notre-Dame de Val\xc3\xa8re (12./13. \xc3\xa5rh.) og Tourbillon med ruinen af det tidligere biskoppelige slot fra det 13. \xc3\xa5rhundrede._NEWLINE_I gamlebyen ligger den sev\xc3\xa6rdige katedral Notre-Dame-du-Glarier fra det 15. \xc3\xa5rhundrede, med et romansk t\xc3\xa5rn fra det 12. \xc3\xa5rhundrede._NEWLINE_Sydvest for katedralen ligger kirken St-Th\xc3\xa9odule. Den blev p\xc3\xa5begyndt 1516 i sengotisk stil, men f\xc3\xb8rst f\xc3\xa6rdig to \xc3\xa5rhundreder senere. Betydelig l\xc3\xa6ngere i \xc3\xb8st ligger r\xc3\xa5dhuset, bygget mellem 1657 og 1665 i ren\xc3\xa6ssancestil. I trappeforhuset kan romerske indskrifter ses.\n_START_SECTION_\nVintersport\n_START_PARAGRAPH_\nFra Sion er flere af de vigtigste vintersportssteder i Wallis tilg\xc3\xa6ngelig, og Sion har flere gange konkurreret om at f\xc3\xa5 de olympiske vinterlege til byen. Til legene i 2006 blev byen regnet som favorit, men tabte.\n_START_SECTION_\nVindyrking\n_START_PARAGRAPH_\nSion har et mildt klima, og er efter Satigny og Chamoson det vigtigste vinomr\xc3\xa5det i Schweiz. Kendte vine fra Wallis er den hvide Fendant og den r\xc3\xb8de Pinot Noir samt D\xc3\xb4le. Den st\xc3\xb8rste vindyrkersammenslutning i Schweiz, Provins, har sit hoveds\xc3\xa6de i Sion.\n_START_SECTION_\nTransport\n_START_PARAGRAPH_\nSion ligger ved jernbanelinjen Lausanne-Brig og ved den engang vigtige alpe-transitstr\xc3\xa6kning Lausanne-Simplon-Domodossola. Byen har en lille lufthavn, som ligger lidt vest for byen.'